***Vágyaimnak vég határa…***

,,Vágyaimnak vég határa, itt vagy, s reszketek belépni.” Így szólnak Vörösmarty szavai a Csongor és Tünde című művében. Meghatározó mondat a könyvben, de vajon a mai világban is megállná a helyét? Derítsük ki!

A mondat Tünde szájából hangzik el még az első felvonásban, amikor Ilmával társalgott. Éppen a szófordulat előtt tűnődött el azon, hogy hiába ültetett ő kincseket termő fát, az igazi kincset, Csongor úrfi szerelmét mégse kapta meg. Abban a pillanatban ahogy ezek a gondolatok elhagyták a száját, Ilma hívta fel a figyelmét arra az apróságra, hogy szerelme éppen itt fekszik a bokorban. Azonban Tünde, ahelyett hogy rögtön szerelméhez szaladt volna, megtorpant. Tehát a legnagyobb vágya szinte egy karnyújtásnyira volt tőle, valami mégis visszatartotta. Így van ez ma is. Legyen szó akár egy fellépésről sok-sok ember előtt, vagy akár egy versenyről, mire rengeteget készültünk. De miért is félünk ezektől annyira, ha egyszer ez az álmunk? Egyik ok lehet a félelem a csalódástól. Vagy éppen a kudarctól. Ezeket a pillanatokat már sokszor átélhettük a gondolatainkban, van róluk egy elképzelésünk. Azonban a valóságban ezek nem mindig úgy sikerülnek, mint ahogy megálmodtuk őket, és ez okozhatja a bizonytalanságot. Viszont térjünk rá arra, hogy miért is ezt az idézetet választottuk. A drámában meghatározó szerepet tölt be, ugyanis lehetett volna olyan kimenetele is, hogy Tünde megriad, ezért nem mászik be Csongorhoz a bokorba. Ez teljesen megváltoztathatta volna a történet kimenetelét. Emellett láthatjuk ezáltal, hogy egy tündér önbizalma is meginoghat néha, így még az ilyen, természetfeletti lényeket is közelebb érezhetjük magunkhoz.

Vörösmarty olyannyira eltalálta ezt a mondatot, hogy még most, majd’ kétszáz évvel később is helyt áll. Ez pedig a költő zsenialitásáról tesz bizonyosságot, ugyanis a világ rengeteg változáson ment keresztül azóta. Azt hiszem, ritkaság ilyen időtálló gondolattal találkozni.